**A 23EGYSZA RENDELKEZŐ NYILATKOZAT KITÖLTÉSE**

Rendelkezhet a **civil kedvezményezetti** körbe tartozó regisztráltak közül egy

szervezet javára, illetve egy **technikai számos kedvezményezettek** javára.

**Hol találja a kedvezményezettek listáját?**

A Nemzeti Adó- és Vámhivatal (NAV) minden év január 1-jén honlapján közzé teszi és

folyamatosan frissíti azoknak a civil szervezeteknek az adószámát, nevét, székhelyét ([Civil

szervezetek 2024 - Nemzeti Adó- és Vámhivatal (gov.hu)] amelyek javára rendelkezni lehet.

A NAV ugyanitt teszi közzé a technikai számmal rendelkező vallási közösségek listáját, és a

kiemelt előirányzat technikai számát) [Technikai számmal rendelkezők 2024 - Nemzeti Adóés Vámhivatal (gov.hu)].

**Hány kedvezményezettet választhat?**

Ha Ön mindkét kedvezményezetti körből választ, akkor a 23EGYSZA nyilatkozat mindkét

részét töltse ki!

Ha Ön csak az egyik kedvezményezetti körbe tartozó szervezet javára kíván rendelkezni, akkor a 23EGYSZA nyomtatvány másik nyilatkozatra szolgáló részét hagyja üresen, vagy húzza át.

**Milyen adatokra van szükség?**

A 23EGYSZA lapon a civil kedvezményezetti körbe tartozó szervezet esetében a

kedvezményezett adószámát kell beírni. A technikai számos kedvezményezetti körbe tartozó

vallási közösség és a kiemelt költségvetési előirányzat esetén a technikai számot kell megadnia.

Az is megfelelő, ha a technikai számos kedvezményezetti körbe tartozó kedvezményezettnek a nevét tünteti fel és az alapján a szervezet azonosítható.

**Hogy tudathatja adatait a civil kedvezményezettel?**

Ha Ön úgy dönt, hogy neve és postai, illetve elektronikus levelezési címe közölhető a civil

kedvezményezettel, akkor tegyen X-et az erre vonatkozó kódnégyzetbe, és töltse ki „Az adózó neve” mezőt és „Az adózó postai levelezési címe” vagy „Az adózó elektronikus levelezési címe” mezők közül legalább az egyiket. A NAV a kedvezményezett kérelme alapján küldi meg a kedvezményezett részére az adatközléshez hozzájáruló rendelkező magánszemélyek által megadott adatokat. A kedvezményezett az Ön által megadott adatokat kizárólag a közhasznú tevékenységével kapcsolatban az Önnel történő kapcsolatfelvételre, tájékoztatásra használhatja fel, és az adatokat kizárólag az adatszolgáltatást követő 5 évig kezelheti.

Az adatkezelési hozzájárulás és a címadatok kitöltése nem feltétele az érvényes rendelkezésnek, az csak választható opció.

1. **Hogy lehet benyújtani a rendelkezést?**

A legegyszerűbben a **NAV honlapjáról** (www.nav.gov.hu) és a (www.magyarorszag.hu)

oldalról is elérhető webes felületen (eSZJA) rendelkezhet, 2024 május 21-éig. A program segít a kedvezményezettek keresésében, kiválasztásában.

A 23EGYSZA jelű nyomtatvány a NAV honlapján (www.nav.gov.hu) közzétett általános

nyomtatványkitöltő- és ellenőrző programmal (a továbbiakban: ÁNYK-AbevJava program) is

kitölthető.

 **Papíralapú benyújtás** választásakor a kitöltött, kinyomtatott nyomtatványt kell lezárt

postai borítékban, személyesen benyújtania vagy postán feladnia a NAV részére 2024.

május 21-éig.

**Ha a munkáltatója vállalja, a munkáltatón keresztül** is eljuttathatja rendelkező

nyilatkozatát a NAV-hoz. Ez utóbbi esetben a rendelkező nyilatkozatot lezárt, ragasztott

felületére átnyúlóan, saját kezűleg aláírt postai borítékban 2024. május 10-éig adhatja

át a munkáltatójának.

A felajánló magánszemély a NAV ügyfélszolgálatán csak személyesen vagy az általa

szabályszerűen meghatalmazott személyen keresztül nyújthatja be a rendelkező

nyilatkozatot tartalmazó, lezárt borítékot. Az ügyfélszolgálaton történő eljárás során

elengedhetetlen a személyazonosság ellenőrzése. A postán beküldött rendelkező nyilatkozathoz ugyancsak csatolni kell a szabályszerű meghatalmazást, ha azt nem a felajánló magánszemély küldi meg (és állandó meghatalmazottját korábban a NAV-hoz nem jelentette be). Meghatalmazás hiányában a rendelkező nyilatkozat érvénytelen lesz.

A meghatalmazás elkészítésében segít a NAV honlapján elérhető eseti meghatalmazáshoz

készült minta [Eseti meghatalmazáshoz nyomtatvány minták - Nemzeti Adó- és Vámhivatal

(gov.hu)]

**Meddig rendelkezhet?**

A 2024. május 21-ei határidő jogvesztő, csak eddig az időpontig rendelkezhet érvényesen

személyi jövedelemadója 1+1%-áról.

**Honnan értesülhet, hogy a rendelkezés teljesült-e?**

2025. januártól a NAV honlapján (www.nav.gov.hu) megtekintheti, hogy az Ön által megjelölt kedvezményezettek részesültek-e a felajánlott 1+1%-os összegből.

Nemzeti Adó- és Vámhivatal